**VYHLÁSENIE PREDKLADATEĽA**

Návrh nariadenia vlády Slovenskej republiky, ktorým sa vyhlasuje prírodná rezervácia Devínska Kobyla sa predkladá s rozpormi s Asociáciou zamestnávateľských zväzov a združení Slovenskej republiky a s Ministerstvom pôdohospodárstva a rozvoja vidieka Slovenskej republiky.

**Asociácia zamestnávateľských zväzov a združení Slovenskej republiky**

1. **K § 3 ods. 1,2,3 vlastného materiálu**

Žiadame upraviť stupne ochrany jednotlivých zón v intenciách programu starostlivosti o Chránený areál Devínska kobyla z roku 2018. Vzhľadom na skutočnosť, že pre priaznivý vývoj územia a udržanie priaznivého stavu biotopov alebo zlepšenie stavu biotopov sú nevyhnutné viaceré opatrenia navrhnuté v programe starostlivosti (redukcia nepôvodných druhov, umelá obnova za účelom zmeny drevinového zloženia, pastva potláčanie sekundárnej sukcesie atď.), ktorých vykonanie nie je podľa zákona 543/2002 Z. z. v súlade s režimom v 5. stupni ochrany prírody. Ekosystémy v 5. stupni ochrany by mali byť prioritne ponechané na samovývoj bez zásahov.

**Ministerstvo životného prostredia SR:**

Projekt ochrany pre vyhlásenie PR Devínska Kobyla bol prepracovaný po formálnej i obsahovej stránke. Do navrhovanej zóny A s 5. stupňom ochrany nie sú zaraďované len pralesy či lesy bez zásahu človeka, ale aj porasty, ktoré pri ponechaní na samovývoj postupne dosiahnu prirodzené zloženie a vekovú štruktúru. Zákon č. 543/2002 Z. z. o ochrane prírody krajiny v znení neskorších predpisov (ďalej len „zákon č. 543/2002 Z. z.“) predpokladá v 5. stupni ochrany nielen bezzásahový režim, ale aj použitie opatrení na zachovanie alebo zlepšovanie stavu predmetu ochrany.

**Ministerstvo pôdohospodárstva a rozvoja vidieka Slovenskej republiky**

1. **K celému návrhu**

Návrh na prepracovanie v celom rozsahu predložením návrhu nariadenia, ktorým sa vyhlasuje chránený areál Devínska Kobyla, Vzhľadom na dlhodobé ovplyvňovanie tohto územia ľudskou činnosťou a s tým spojeným ovplyvňovaním vývoja ekosystémov, intenzívnym využívaním a požiadavkami na posilnenie využívania rekreácie na tomto území, územie nespĺňa kritériá na jeho vyhlásenie za chránené územie kategórie prírodná rezervácia, pričom nespĺňa ani medzinárodné kritériá odpovedajúce kategórii chráneného územia IUCN Ia – prísna prírodná rezervácia. Zároveň zákazy a obmedzenia v 5. stupni ochrany navrhované na území o výmere 489,18 ha budú viesť k výraznému zvýšeniu populačnej dynamiky predovšetkým diviačej zveri, čo prispeje k zvyšovaniu atakovania osídlených častí v okolí Devínskej Kobyly touto zverou a k výraznému zvýšeniu nebezpečenstva všeobecného ohrozenia zdravia obyvateľov okolitých sídelných útvarov a rekreantov s potenciálnym rizikom afrického moru ošípaných.

**Ministerstvo životného prostredia SR:**

Ku kategórii chráneného územia: Príručka k prideľovaniu manažmentových kategórií hovorí o špecifikách jednotlivých chránených území, avšak nie vždy je možné presne zadeliť územie do určitej kategórie. Z hľadiska zadelenia je podstatný primárny cieľ ochrany územia, čo zóna A pre kategóriu Ia spĺňa. V území sa uvažuje iba s mäkkými formami turizmu na čo nadväzujú aj možnosti vyhradenia miest, kde nebudú platiť vybrané zakázané činnosti v 5. stupni ochrany, čo sa nevylučuje s cieľom ochrany. Zároveň kategória Ia umožňuje takéto využívanie územia.

K otázke poľovníctva: V území by mal byť v určitej forme zachovaný lov raticovej zveri z dôvodu jej vysokých počtov a prenikania do urbanizovaných častí. V 4. stupni ochrany nie je lov zveri obmedzený, zakázané sú iba spoločné poľovačky. Vo vymedzených častiach navrhovanej prírodnej rezervácie (PR) Devínska Kobyla bude platiť 4. stupeň ochrany. To umožní reguláciu početnosti diviačej zveri. V 5. stupni podľa § 16 zákona je možné udeliť výnimku zo zákazu podľa § 16 ods. 1 písm. g) „chytiť, usmrtiť alebo loviť živočícha“ za podmienok špecifikovaných v § 29 ods. 4 zákona. V 5. stupni neplatia vybrané zákazy pre vstup pre užívateľov poľovných revírov a nie je zakázané odniesť uhynuté zviera.